Document ID: 32004D0609

KOMISJONI OTSUS,
18. august 2004,
millega muudetakse otsuse 2003/804/EÜ (millega lubatakse teatud kolmandatel riikidel eksportida elusaid limuseid edasiseks kasvatamiseks, nuumamiseks või ühenduse vetesse ülekandmiseks) I lisa
(teatavaks tehtud numbri K(2004) 3128 all)
(EMPs kohaldatav tekst)
(2004/609/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. jaanuari 1991. aasta direktiivi 91/67/EMÜ, mis käsitleb loomatervishoiunõudeid akvakultuuriloomade ja -toodete turuleviimise suhtes, (1) eriti selle artikli 19 lõiget 1,
ning arvestades järgmist:
(1)
Kolmandate riikide loetelu, kust liikmesriikidel on lubatud importida elusaid limuseid, nende marja ja sugurakke edasiseks kasvatamiseks, nuumamiseks, ülekandmiseks või inimtoiduks ühenduses ning selliste saadetistega kaasas olevate sertifikaatide näidised on sätestatud otsuses 2003/804/EÜ. (2)
(2)
Direktiivi 91/67/EMÜ jõustumisest saadik pole akvakultuuriloomade kolmandatest riikidest ühendusse importimist puudutavad loomatervishoiunõuded muutunud. Kuni ühtlustatud sertifitseerimisnõuete kehtestamiseni on liikmesriigid taganud, et akvakultuuriloomade ja -toodete import kolmandatest riikidest vastaks vähemalt nendele tingimustele, mida vastavalt direktiivi 91/67/EÜ artikli 20 lõikele 3 kohaldatakse ühenduse toodete turuleviimise suhtes.
(3)
Komisjoni tähelepanu juhiti asjaolule, et mõned ühenduse ettevõtted sõltuvad juurdepääsust edasiseks kasvatamiseks, nuumamiseks või ühenduse vetesse ülekandmiseks ettenähtud teatud liiki elusatele limustele nende elu varajasel etapil ning et nende liikide import toimub pidevalt. Kuna asjaomaste liikide pakkumine EL-i liikmesriikides ja Euroopa Vabakaubanduse Assotsiatsiooni liikmete hulgas on piiratud, tuleks lubada teatud kolmandatel riikidel tegeleda nende liikidega kauplemisega ühenduse eeskirjadega sätestatud kohapealsete kontrollide lõpuleviimisele eelneval vahepealsel perioodil. Otsuse 2003/804/EÜ I lisa tuleks vastavalt muuta.
(4)
Ajutine loetelu peaks piirduma riikidega, mille veterinaarteenistused on hinnatud ja mis elusate loomade ekspordisertifikaatidele allakirjutamisega annavad vajalikke garantiisid ning mida võib seetõttu kaasata loetellu ilma ühenduse loomade tervishoidu ohustamata.
(5)
I lisa tabelit on kohane esitada lihtsustatud kujul, et vältida näidissertifikaatides kaasatud nõuete kordamist.
(6)
Käesolevas otsuses ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2003/804/EÜ I lisa tekst asendatakse käesoleva otsuse lisa tekstiga.
Artikkel 2
Käesolev otsus on adresseeritud liikmesriikidele.
Brüssel, 18. august 2004

Labels: 17
5
0
3
6